
Forskrift om liste over farlige stoffer (Stofflisten)

Fastsatt av Statens forurensningstilsyn, Direktoratet for arbeidstilsynet, Direktoratet for brann- og eksplosjonsvern (fra 1. januar 2002 Direktoratet for brann- og elsikkerhet) og Oljedirektoratet 23.desember 1997. Forskriften er gitt i medhold av § 9, første ledd  i forskrift om klassifisering, merking m.v. av farlige kjemikalier av 21.august 1997.

§ 1

Bindende klassifisering 

Vedlegg 1 (Stofflisten) til denne forskriften angir bindende klassifisering for de farlige stoffer som er oppført der.  Disse skal merkes, deklareres og emballeres i samsvar med reglene i forskrift om klassifisering, merking mv. av farlige kjemikalier.

§ 2

Tilsyn

Statens forurensningstilsyn, Direktoratet for arbeidstilsynet, Direktoratet for brann- og elsikkerhet og Oljedirektoratet fører tilsyn med at denne forskriften følges innenfor sine respektive ansvarsområder.

§ 3

Unntak

I særlige tilfeller, og forutsatt at det ikke strider mot internasjonale avtaler som Norge har inngått, kan Statens forurensningstilsyn, Direktoratet for arbeidstilsynet,  Direktoratet for brann- og elsikkerhet og Oljedirektoratet innenfor sine respektive ansvarsområder gjøre unntak fra klassifisering gitt i Stofflisten.

§ 4

Tvangsmulkt og forelegg

For å sikre at bestemmelsene i denne forskriften eller vedtak truffet i medhold av forskriften blir overholdt, kan Statens forurensningstilsyn,, Direktoratet for arbeidstilsynet og Oljedirektoratet innenfor sine ansvarsområder treffe vedtak om tvangsmulkt i medhold av lov om kontroll med produkter og forbrukertjenester § 13 og lov om arbeidervern og arbeidsmiljø § 78. Direktoratet for brann- og elsikkerhet kan ilegge forelegg i medhold av lov om eksplosive varer § §42-43 og lov om brannfarlige varer samt væsker og gasser under trykk §§ 45-46 [erstattes med henvisning til ny lov: Lov om vern mot brann, eksplosjon og ulykker med farlig stoff og om brannvesenes redningsoppgaver (brann- og eksplosjonsvernloven) av dd.mm.2002].

§ 5

Klage

Enkeltvedtak truffet i medhold av denne forskriften av Direktoratet for brann- og elsikkerhet, Direktoratet for arbeidstilsynet og Oljedirektoratet kan påklages til Arbeids- og administrasjonsdepartementet. Enkeltvedtak truffet av Statens forurensningstilsyn kan påklages til Miljøverndepartementet.

§ 6

Straff

Ved overtredelse av denne forskriften eller vedtak truffet i medhold av forskriften, kommer bestemmelsene om straff i lov om brannfarlige varer samt væsker og gasser under trykk, § 44, lov om eksplosive varer § 41 [erstattes med henvisning til ny lov: Lov om vern mot brann, eksplosjon og ulykker med farlig stoff og om brannvesenes redningsoppgaver (brann- og eksplosjonsvernloven) av dd.mm.2002], lov om arbeidervern og arbeidsmiljø, kap. XIV, lov om kontroll med produkter og forbrukertjenester § 12 og straffelovens §§ 48 a og b til anvendelse, dersom forholdet ikke faller inn under strengere straffebestemmelser.

§ 7

Ikrafttredelse og overgangsbestemmelser

Denne forskrift trer i kraft 1. januar 1998 . 

Endringer fastsatt i forskrift av 21.12.2001  trer i kraft 1. januar 2002.  
Farlige kjemikalier som 1.januar 2002 er emballert, merket og deklarert i samsvar med gjeldende forskrift, kan uten hinder av reglene i endringsforskriften omsettes i ett år etter at endringene har trådt i kraft.
Endringer fastsatt i forskrift av dd.mm.2002 trer i kraft dd.mm.2002.

VEDLEGG 1:    
 STOFFLISTEN med forklaring

Farlige stoffer skal merkes i samsvar med bestemmelsene gitt i denne forskriftens vedlegg  ( Stofflisten).

Hvis ett eller flere stoffer som inngår i stoffblandingen er oppført i Stofflisten, skal den angitte  klassifiseringen benyttes. Stofflisten er ikke uttømmende (eksempelliste).

Stoffer som ikke er oppført på Stofflisten skal klassifiseres og merkes i henhold til bestemmelsene gitt i forskrift om klassifisering, merking mv. av farlige kjemikalier med utfyllende  forskrifter jf. forskrift om kriterier for klassifisering av farlige kjemikalier, forskrift om farekoder, faresymbol, farebetegnelser, samt de advarselssetninger som skal benyttes og forskrift om krav til merking av farlige kjemikalier og valg av sikkerhetssetninger.

Kapittel I

1.
Forklaring til Stofflisten
I Stofflisten er det gitt følgende informasjoner:

1.1
Navn

§ 15 i forskrift om klassifisering og merking m.v. av farlige kjemikalier setter krav til at stoffer oppført i Stofflisten skal navngis på fareetiketten med et av de entydige kjemiske navn  som stoffet er oppført med der.

I Stofflisten er petroleumsdestillater (indeksnr. 648- og 649-serien) imidlertid oppført både med entydig kjemisk navn og gruppenavn (disse er separert med semikolon). 

Noen stoffer er beskrevet med en spesifikk renhet (i prosent). Stoffer med et høyere innhold av aktivt materiale (f.eks. et organisk peroksid) enn det som er angitt i Stofflisten, er ikke inkludert under det angitte navnet  i Stofflisten, da de kan ha andre farlige egenskaper (f.eks. eksplosive egenskaper for organiske peroksider). Når det er angitt spesifikke konsentrasjonsgrenser, skal disse anvendes på stoffet eller stoffene som er angitt i stoffets navn. Dette er spesielt viktig når kjemikaliene som angis som navn er blandinger av stoffer eller er stoffer beskrevet med en spesifikk renhet; klassifiseringen som angis gjelder det aktuelle navnet  som er angitt i Stofflisten, og ikke det rene stoffet.

Visse navn  inneholder referanse til urenheter (forurensninger). Et eksempel er indeksnr. 607-190-00-X; “metylakrylamidometoksyacetat (som innholder > 0,1% akrylamid)”. I slike tilfeller utgjør referansen i parentes en del av navnet, og må derfor også skrives på fareetiketten.

Visse navn  angir stoffgrupper.  Et eksempel er  indeksnr. 006-007-00-5; “ hydrogencyanid, salter, unntatt komplekse cyanider som ferrocyanider, ferricyanider og kvikksølv-oksycyanid”. For enkeltstoffer som omfattes av denne betegnelsen, skal stoffets EINECS/ELINCS-navn eller annet anerkjent internasjonalt navn benyttes.

Det er benyttet betegnelser som er gitt i EINECS eller ELINCS så langt dette er mulig, og ellers basert seg på internasjonalt anerkjente kjemiske navn (f.eks. ISO eller IUPAC). 

Urenheter, tilsetningsstoffer og enkeltkomponenter er normalt ikke angitt med mindre de bidrar betydelig til stoffets klassifisering (jf. definisjon av kjemisk stoff i § 3 i forskrift om klassifisering, merking,  m.v. av farlige kjemikalier).

Noen stoffer er beskrevet som en blanding av to eller flere stoffer. Slike navn refererer til en spesifikk blanding. I noen tilfeller, når det er nødvendig å karakterisere stoffet som omsettes, er forholdet mellom hovedstoffene i blandingen spesifisert.

1.2
Indeksnummer

1.2.1 Indeksnummer er EUs interne identifikasjonsnummer som er gitt for stoffer oppført på EUs stoffliste (Annex I).

I indeksnummeret for uorganiske stoffer er det atomnummeret for det elementet som gir stoffet de mest karakteristiske egenskaper som gir hovedinndelingen. Organiske stoffer er plassert i grupper ut fra deres funksjonelle klasser. *)

Indeksnummeret består av 9 siffer i fire grupper; ABC-RST-VW-Y, hvor:

ABC enten er atomnummeret for det mest karakteristiske kjemiske elementet (angitt med en eller to nuller foran for å fylle opp sekvensen), eller for organiske stoffer, et nummer som beskriver hvilke klasser av organiske stoffer det tilhører.

RST er det løpende nummeret for stoffet i ABC-serien.

VW angir i hvilken form det aktuelle stoffet produseres eller markedsføres.

Y er et kontrollsiffer som er beregnet i samsvar med ISBN (International Standard Book Number)-metode.

Som et eksempel har natriumklorat indeksnummeret 017-005-00-9.

Hvert navn  i Stofflisten, bortsett fra enkelte norske unntaksstoffer, har sitt eget unike indeksnummer. Indeksnummeret omfatter vanligvis ett enkelt stoff, men kan i enkelte tilfeller omfatte enkelte eller alle isomere av et stoff, eller en gruppe av kjemisk nær beslektede stoffer.

Når et indeksnummer omfatter mer enn ett stoff, gjelder alltid at alle stoffene som omfattes har eksakt samme klassifisering og merking. Kommer det nye data som viser at stoffenes farlighet er forskjellig, kan det i en senere utgave av Stofflisten skje en omklassifisering av det aktuelle stoffet som samtidig gis et nytt indeksnummer.

1.2.2 Indeksnummer med betegnelsen; norunn-xx-x , angir de stoffer som ikke er oppført på EUs stoffliste 

(dvs. særnorske stoffer) 

*) For ytterligere informasjon om Indeksnummerets ulike elementer henvises til Tabell A og B i Vedlegg 1 til Direktiv 67/548/EC.

1.3
EC-nummer

EC-nummer er det identifikasjonsnummer som er gitt  for stoffet i EØS-området. 

EC-nummer består av syv siffer i tre grupper (XXX-XXX-X) og gis til stoffer som finnes  innen EØS-området. Et stoffs EC-nummer kan foreligge på en av to lister:

 EINECS-listen (The European Inventory of Existing Commercial Substances), dvs. den endelige listen over kjemiske stoffer som eksisterte i EUs medlemsland pr. 18. september 1981, publisert i EF-Tidende 1990 C 146 A. Dette nummeret er syvsifret etter mønsteret XXX-XXX-X og starter med 200-001-8.

ELINCS-listen (The European List of Notified Chemical Substances), dvs. europeisk liste over forhåndsmeldte kjemiske stoffer som er brakt på det europeiske markedet etter 18. september 1981. Dette nummeret er syvsifret etter mønsteret XXX-XXX-X og starter med 400-010-9.

For stoffer på listen over «No-longer polymers» (dokument fra Kontoret for De europeiske fellesskaps offisielle publikasjoner, 1997, ISBN 92‑827‑8995‑0) er «No-longer-polymer»-nummeret tatt med. Dette nummeret er syvsifret etter mønsteret XXX-XXX-X og starter med 500-001-0.
Som et eksempel har natriumklorat som er nevnt i pkt. 1.2  EC-nummeret 223-498-3.

1.4
CAS-nummer
CAS (Chemical Abstract Service)-nummeret er et internasjonalt anerkjent identifikasjons​nummer.

Mens EINECS-nummeret omfatter både anhydrat-former og hydrat-former av et stoff, er det vanligvis spesifikke CAS-nummer knyttet til de forskjellige formene. Dersom ikke annet fremgår av navnet, er CAS-nummeret  oppført i Stofflisten  bare for anhydratformen. De angitte CAS-numrene beskriver derfor ikke alltid det angitte stoffet så entydig som EINECS-nummeret.

Som et eksempel har natriumklorat  CAS-nummeret 7775-09-9.

EINECS-, ELINCS-, «No-longer-polymer»- eller CAS-numrene er vanligvis ikke tatt med for navn som består av flere enn fire enkeltstoffer.

1.5
Klassifisering

Fareklassene angis som følger:

Eksplosiv:

E

Oksiderende:

O

Ekstremt brannfarlig:
F+

Meget brannfarlig:
F

Brannfarlig:

R10

Meget giftig:

T+

Giftig:


T

Helseskadelig:

Xn

Etsende:


C

Irriterende:

Xi

Allergifremkallende:
R42 og/eller R43

Kreftfremkallende:
Kreft1, Kreft2 eller Kreft3

Arvestoffskadelig:
Mut1, Mut2 eller Mut3

Reproduksjonsskadelig:
Rep1, Rep2 eller Rep3

Miljøskadelig:

N, R52 og/eller, R53 eller R59

Utfyllende risikosetninger som er valgt ut for å beskrive andre egenskaper (jf. forskrift om kriterier om klassifisering av farlige kjemikalier ) enn det som fremgår av fareklassene over, er angitt på egne linjer.

Stofflisten  angir stoffets klassifisering i de enkelte fareklasser (inntil 10 ) med tilhørende risikosetninger. Hver klassifisering er angitt på en linje, og vanligvis angis fareklasse og tilhørende risikosetning(er). I noen tilfeller (klassifisering  som brannfarlig, allergifremkallende og enkelte stoffer klassifisert som miljøskadelige) vil bare risikosetningen(e) angis da disse gir tilstrekkelig informasjon.

Klassifisering av et stoff  innebærer  å plassere stoffet i korrekte fareklasser i samsvar med forskrift om klassifisering, merking m.v. av farlige kjemikalier med tilhørende forskrift om kriterier for klassifisering av farlige kjemikalier .

Klassifiseringen har konsekvenser, ikke bare for stoffets merking, men også for krav til stoffets emballering, anvendelsesbegrensninger osv. 

Stoffenes klassifisering er ofte også utgangspunktet for klassifisering av stoffblandinger (ved bruk av beregningsmetoder).

1.6
Symbol

Symbol angir det faresymbol som skal være påført stoffets fareetikett.

Symbolene er angitt med deres farekode, en forkortelse som beskriver faresymbolet med tilhørende farebetegnelse, jf. forskrift om farekoder, faresymbol og farebetegnelser, samt advarselsetninger som skal benyttes ved merking av farlige kjemikalier.

1.7
R-setninger

R-setninger angir de risikosetninger, angitt med setningsnummer, som skal benyttes ved merking av stoffet. 

En strek (-) mellom setningsnumrene angir separate setninger, mens en skråstrek (/) mellom setningsnumrene angir en kombinasjon av setningene i en enkelt setning, jf. forskrift om farekoder, symbol og farebetegnelser, samt advarsel​setninger som skal benyttes ved merking av farlige kjemikalier.

1.8
S-setninger

S-setninger angir de sikkerhetssetninger, angitt med setningnummer, som skal benyttes ved merking av stoffet. 

Sikkerhetssetningene S-1 og S-2, som i Stofflisten er oppført i parentes, kan bare utelates fra fareetiketten når kjemikaliet utelukkende selges til industriell bruk.

Spesielle anmerkninger knyttet til S-setninger:

*  
etter S-5 angir at denne sikkerhetssetningen ikke skal påføres etiketten dersom det er benyttet 
annen, sikker emballasje.

#  
etter S-22 angir at denne sikkerhetssetningen bare skal settes på fareetiketten dersom det vurderes  

               hensiktsmessig.

Setningsnumrene er på samme måte som for risikosetninger adskilt med strek (-) eller skråstrek (/) med samme betydning som for risikosetninger. Ordlyden på setningene er gitt i forskrift om farekoder, faresymbol og farebetegnelser, samt advarsel​setninger som skal benyttes ved merking av farlige kjemikalier.

De angitte sikkerhetssetninger gjelder bare for det aktuelle stoffet. For stoffblandinger må man velge sikkerhetssetninger i samsvar med de vanlige kriteriene som er gitt i forskrift om valg av sikkerhetssetninger og krav til merking av farlige kjemikalier. Ved valg av sikkerhetssetninger bør disse velges slik at de gjør oppmerksom på de viktigste forholdsreglene for å verne mot farene ved kjemikaliene. 

For enkelte farlige kjemikalier som selges til eller er tilgjengelig for offentligheten, er bruk av visse S-setninger obligatorisk:

S1, S2 og S45 er obligatoriske for alle meget giftige, giftige og etsende kjemikalier som er tilgjengelige for offentligheten. 

S2 og S46 er obligatoriske for alle andre farlige kjemikalier som er tilgjengelig for offentligheten, bortsett fra de som kun er klassifisert miljøskadelig.

1.9
Kons1 - Kons6 med tilhørende Merk1 - Merk6

Kons1 - Kons6 angir de spesifikke konsentrasjonsgrenser (intervall) med tilhørende helsefareklassifisering 

(Merk1 – Merk6) av stoffet som er nødvendig for å klassifisere farlige stoffblandinger som inneholder stoffet ved hjelp av beregningsmetoder (jf. forskrift om kriterier for klassifisering av farlige kjemikalier).

Dersom ikke annet er oppgitt, er konsentrasjonsgrensene angitt i vektprosent, beregnet ut fra stoffblandingens totalvekt.

Dersom det ikke er oppgitt noen konsentrasjongrenser for stoffet, skal man ved klassifisering av stoffblandinger ved hjelp av konvensjonell beregningsmetode benytte de generelle klassifiseringsgrenser som er angitt i forskrift om kriterier for klassifisering av farlige kjemikalier.

Det er ikke angitt spesifikke konsentrasjonsgrenser til bruk for miljøfareklassifisering av stoffblandinger. For stoffblandinger som skal klassifiseres ved hjelp av tradisjonell beregningsmetode mhp. miljø, brukes de generelle konsentrasjonsgrensene angitt i forskrift om kriterier for klassifisering av farlige kjemikalier.

Klassifisering av stoffblandinger med hensyn til brann- og eksplosjonsfarlige egenskaper må alltid gjøres ut fra tester på stoffblandingen. Klassifisering for slike effekter er derfor med et fåtall unntak ikke tatt med annet enn for klassifisering av rene stoffer.

1.10
Note

Notene angir referanse til spesielle regler og anmerkinger knyttet til stoffet.

Anmerkninger knyttet til identifisering og merking av stoffer

Note A:

Stoffnavnet skal angis på fareetiketten med en av de hovedbetegnelser som er angitt i Stofflisten, jf. § 15 i forskrift om klassifisering, merking m.v. av farlige kjemikalier.

I Stofflisten benyttes enkelte ganger generelle betegnelser som “... -forbindelser” eller “... -salter”. Disse omtales heretter som stoffgrupper.  I slike tilfeller skal produsent, importør eller omsetter påse at stoffet blir oppført på fareetiketten med korrekt navn: Det må også ta hensyn til de forklaringene som er gitt i avsnitt 1.1.

Eksempel: 
For BeCl2: berylliumklorid   

Forskriften krever også at symbolene, farebetegnelsene og R- og S-setningene som benyttes for det enkelte stoff, er det som er oppført i Stofflisten til forskrift om liste over farlige stoffer.

For stoffer som tilhører én bestemt stoffgruppe i Stofflisten, benyttes de symboler, farebetegnelser og R- og S-setninger som er oppført i Stofflisten for det enkelte stoffet.

For stoffer som tilhører flere enn én stoffgruppe i Stofflisten, benyttes de symboler, farebetegnelser og R- og S-setninger som er oppført for de relevante stoffene på  Stofflisten. I tilfeller der det er gitt forskjellige klassifiseringer for samme fare i to ulike stoffgrupper, anvendes den klassifiseringen som angir den alvorligste fareklassen.

Eksempel på stoff som tilhører mer enn en stoffgruppe:

Klassifisering iht. stoffgruppe 1: Rep1; R 61, R 33, Rep3; R 62, N; R 50‑53

Klassifisering iht. stoffgruppe 2: Kreft1; R 45, T; R 23/25, N; R 51‑53

Stoffets klassifisering:              Kreft1; R 45, T; R 23/25, Rep1; R 61, R 33, Rep3; R 62, N; R 50‑53
	
	
	
	

	
	
	
	

	
	
	
	


Note B:

Enkelte stoffer (syrer, baser etc.) omsettes i vandig løsning med varierende konsentrasjoner, noe som krever forskjellig faremerking da kjemikaliets farlighet varierer med konsentrasjonen av farlige stoffer. 

I Stofflisten vil stoffer med Note B ha en generell betegnelse av denne typen: “ ... % salpetersyre”.

I dette tilfellet skal produsent, importør eller omsetter angi løsningens konsentrasjon på fareetiketten.

Eksempel: 
45 % salpetersyre.

Hvis ikke annet er angitt, skal konsentrasjonen som angis i prosent på fareetiketten beregnes på vekt/vekt-basis.

Bruk av tilleggsopplysninger (f.eks: tetthet, grader Baumé) eller beskrivende setninger (f.eks: rykende eller is-, som iseddik) er tillatt.

Note C:

Noen organiske stoffer kan omsettes enten i en spesifikk isomerform eller som en blanding av flere isomere.

I Stofflisten benyttes enkelte ganger en generell betegnelse av følgende type: “Xylenol”.

I dette tilfellet skal produsent, importør eller omsetter angi på fareetiketten om stoffet er en spesifikk isomer (a) eller en blanding av isomere (b).

Eksempel:
(a) 2,4-dimetylfenol



(b) xylenol (blanding av isomere) 

Note D:

Visse stoffer som er følsomme for spontan polymerisering eller nedbrytning, blir vanligvis omsatt i stabilisert form. Det er i denne formen de er oppført på Stofflisten.

Slike stoffer blir imidlertid enkelte ganger omsatt i en ustabilisert form. I slike tilfeller må produsent eller importør angi stoffnavnet på fareetiketten med tilføyelsen “ustabilisert”.

Eksempel: 
metakrylsyre (ustabilisert).

Note E:

Stoffer som er klassifisert som kreftfremkallende i gruppene Kreft1 eller Kreft2, arvestoffskadelige i gruppene Mut1 og Mut2 eller reproduksjonsskadelig i gruppene Rep1 eller Rep2, er utstyrt med Note E dersom de også er klassifisert som meget giftig (T+), giftig (T) eller helseskadelig (Xn). For disse stoffene skal risikosetningene R20, R21, R22, R23, R24, R25, R26, R27, R28, R39, R48 og R68, og alle kombinasjonene av disse risikosetningene, skal ordet “også” tilføyes foran foran setningene.

Eksempel:
R45-23

“Kan forårsake  kreft.




 
  Også giftig ved innånding.”



R46-27/28
“Kan forårsake  arvelige skader.





  Også meget giftig ved hudkontakt og svelging.”

Note F:

Dette stoffet kan inneholde en stabilisator. Hvis stabilisatoren endrer stoffets farlige egenskaper, slik de er angitt i Stofflisten, skal fareetiketten utformes i samsvar med reglene for merking av farlige stoffblandinger (jf. § 3 i forskrift om krav til merking av farlige kjemikalier og  valg av sikkerhetssetninger ).
Note G:

Dette stoffet kan omsettes i en eksplosiv form. I slike tilfeller må stoffet undersøkes ved bruk av egnede testmetoder, og fareetiketten skal inneholde opplysninger som gjenspeiler stoffets eksplosive egenskaper.
Note H:
Denne note angir at stoffet ikke er underkastet fullstendig klassifisering. Klassifiseringen og merkingen som er angitt for dette stoffet i Stofflisten gjelder bare for de farlige egenskapene som er beskrevet med risikosetninger sammen med de fareklasser som er angitt. Produsent, importør eller omsetter  skal klassifisere stoffet med hensyn til alle andre fareklasser, jf. § 6 i forskrift om klassifisering, merking mv. av farlige kjemikalier, samt utforme den endelige fareetiketten ut fra den totale klassifiseringen. Denne note er i Stofflisten bare benyttet på visse, komplekse petroleums- og steinkullbaserte stoffer samt visse stoffgrupper.
Note J:

Klassifisering av stoffet som kreftfremkallende er ikke nødvendig hvis det kan dokumenteres at stoffet inneholder mindre enn 0,1 vektprosent benzen (EC-nr. 200-753-7). Denne note er i Stofflisten bare benyttet på visse, komplekse petroleums- og steinkullbaserte stoffer.
Note K:

Klassifisering av stoffet som kreftfremkallende er ikke nødvendig hvis det kan dokumenteres at stoffet inneholder mindre enn 0,1 vektprosent 1,3-butadien (EC-nr. 203-450-8). Hvis stoffet ikke blir klassifisert kreftfremkallende, skal det minimum merkes med sikkerhetssetningene (2)-9-16. Denne note er i Stofflisten bare benyttet på visse, komplekse petroleumsbaserte stoffer.
Note L:

Klassifisering av stoffet som kreftfremkallende er ikke nødvendig hvis det kan dokumenteres at stoffet inneholder mindre enn 3 % DMSO(dimetylsulfoksid)-ekstraherbare fraksjoner, som målt  ved bruk av IP 346/92 (Determination of polycyclic aromatics in unused lubricating base oils and asphaltene free petroleum fractions -Dimethyl sulphoxide extraction refractive  index method). Denne note er i Stofflisten bare benyttet på visse, komplekse petroleumsbaserte stoffer.
Note M:

Klassifisering av stoffet som kreftfremkallende er ikke nødvendig hvis det kan dokumenteres at stoffet inneholder mindre enn 0,005 vektprosent benzo(a)pyren (EC-nr. 200-028-5). Denne note er i Stofflisten bare benyttet på visse, komplekse steinkullbaserte stoffer.
Note N:

Klassifisering av stoffet som kreftfremkallende er ikke nødvendig hvis stoffets fulle raffineringshistorie er kjent og det kan dokumenteres at det opprinnelige stoffet ikke er kreftfremkallende. Denne note er i Stofflisten bare benyttet på visse, komplekse petroleumsbaserte stoffer.
Note P:

Klassifisering av stoffet som kreftfremkallende er ikke nødvendig hvis det kan dokumenteres at stoffet inneholder mindre enn 0,1 vektprosent benzen (EC-nr. 200-753-7). 

Hvis stoffet klassifiseres som kreftfremkallende, skal også Note E komme til anvendelse.

Hvis stoffet ikke blir klassifisert som kreftfremkallende, skal det minimum merkes med sikkerhetssetningene (2)-23-24-62.

Denne note er i Stofflisten bare benyttet på visse, komplekse petroleumsbaserte stoffer.

Note Q: 

Stoffet skal ikke nødvendigvis klassifiseres som kreftfremkallende dersom det kan påvises at det oppfyller et av følgende vilkår:

· et kortvarig biopersistensforsøk ved innånding har vist at fibrer som er lengre enn 20 µm, har en vektet halveringstid på mindre enn ti dager, eller

· et kortvarig biopersistensforsøk ved intratrakeal instillasjon har vist at fibrer som er lengre enn 20 µm, har en vektet halveringstid på mindre enn 40 dager, eller

· et egnet intraperitonealt forsøk ikke har vist forsterket kreftfremkallende virkning, eller

· et egnet langvarig innåndingsforsøk ikke har vist sykdomsfremkallende virkninger eller neoplastiske endringer

Note R: 
Fibrer med en lengdevektet midlere geometrisk gjennomsnittsdiameter minus to standardavvik på over seks µm skal ikke nødvendigvis klassifiseres som kreftfremkallende.

Note S:

Dette stoffet krever ikke merking i samsvar med  §§ 7-10 i forskrift om krav til merking av farlige kjemikalier og valg av sikkerhetssetninger.

Anmerkninger knyttet til merking av stoffblandinger.

Note 1:
Den fastsatte konsentrasjon er lik vektprosenten av det metalliske grunnstoffet beregnet på grunnlag av  stoffblandingens samlete vekt eller, hvis en individuell konsentrasjonsgrense ikke er fastsatt, legges de fastsatte generelle konsentrasjonsgrenser til grunn.
Note 2:

Konsentrasjonen av isocyanat som er angitt er vektprosenten av den frie monomeren beregnet i forhold til stoffblandingens totalvekt.

Note 3:

Konsentrasjonen som er angitt er vektprosenten av kromationer som er oppløst i vann, beregnet i forhold til stoffblandingens totalvekt.

Note 4:

Stoffblandinger som inneholder disse stoffene skal klassifiseres som helseskadelig med R65 hvis de oppfyller kriterier gitt i forskrift om kriterier for klassifisering §19 pkt.  3.2
Note 5:

Konsentrasjonsgrenser for gassformige stoffblandinger uttrykkes i volumprosent.

Note 6:

Stoffblandinger som inneholder disse stoffene, skal merkes med R 67 dersom de oppfyller kriteriene i forskrift om kriterier for klassifisering §28.

Vil bli oversatt før fastsettelse:

Bestemmelsene i denne noten vil ikke lenger gjelde når kriteriene (beregningsreglene) for bruk av R67 på stoffblandinger i henhold til direktiv 1999/45/EF er trått i kraft.

Anmerkninger knyttet til norske unntak:

Norsk1:
Stoffet er klassifisert som kreftfremkallende. Norge har i medhold av EØS-avtalen avvikende klassifisering og merking av enkelte kreftfremkallende kjemikalier i forhold til EU.

Norsk2:

Stoffet er omfattet av norske unntaksbestemmelser i samsvar med EØS-avtalen, dette kommer i tillegg til de stoffer som er omfattet av unntak angitt i Norsk 1. 

Tilleggsinformasjon: 
Stoffgrupper

I stofflisten er det benyttet et antall gruppebetegnelser. I slike tilfeller skal klassifiserings- og merkekravene benyttes på alle stoffer som omsettes og som dekkes av beskrivelsen i Stofflisten, dersom de er oppført på EINECS- eller ELINCS-listen.Dersom et stoff, som omfattes av en gruppebetegnelse, opptrer som urenhet i et annet stoff, skal klassifiserings- og merkekravene som er beskrevet for gruppebetegnelsen tas med i vurderingen av det aktuelle stoffets merking.

I enkelte tilfeller er det klassifiserings- og merkekrav for spesifikke stoffer som vil dekkes av en gruppebetegnelse. I slike tilfeller vil det aktuelle stoffet bli oppført på egen plass i Stofflisten, og gruppebetegnelsen vil inneholde tillegget “unntatt stoffer oppført  andre steder i listen”.

Betegnelser i Stofflisten for salter (under ethvert navn ) omfatter både anhydrat-former og hydrat-former dersom dette ikke er spesifisert på annen måte. 

Stoffer med ELINCS-nummer
Stoffer med ELINCS-nummer (EC-nr. > 400-000-0) er forhåndsmeldt (notifisert) i samsvar med  direktiv 67/548/EØF. Produsenter eller importører, som ikke tidligere har notifisert disse stoffene, må følge de regler som er gitt i forskrift om forhåndsmelding av nye stoffer (henvendelse  Statens forurensningstilsyn) dersom de ønsker å selge eller importere stoffer eller stoffblandinger som inneholder slike stoffer.

Petroleumsdestillater/white spirit

Kjemikalier betegnet som white spirit er nå spesifisert som petroleumsdestillater i Stofflisten med entydig kjemisk navn, gruppenavn, CAS-nr., EC-nr.og Index-nr.  Mange av de entydige kjemiske navnene er lite identifiserbare for den vanlige bruker, derfor gis det mulighet for å oppgi på fareetiketten betegnelsen “white spirit” sammen med entydig CAS-nr. og EC-nr. samt antall karboner (Cx--------Cxx) eventuelt gruppenavnet angitt i Stofflisten sammen med entydig  CAS-nr. og EC-nr.

MMMF/Syntetiske mineralfibrer: Se keramiske mineralfibrer, indeksnr. 650-017-00-8 og mineralull, indeksnr. 650-016-00-2.

